## Naredba za provođenja Rezolucije broj 757 (1992) Vijeća sigurnosti Ujedinjenih naroda u području pomorstva

### NN 32/1992 (3.6.1992.), Naredba za provođenja Rezolucije broj 757 (1992) Vijeća sigurnosti Ujedinjenih naroda u području pomorstva

# MINISTARSTVO POMORSTVA

Na temelju čl. 91. Zakona o upravi ("Narodne novine", br.
16/78, 50/78, 29/85, 48/85, 41/90, 47/90. 53A/91) i čl. 2. Uredbe o provođenju
Rezolucije broj 757 Vijeća sigurnosti Ujedinjenih naroda ("Narodne
novine", br. 32/92) donosim sljedeću

## NAREDBU

### za provođenja Rezolucije broj 757 (1992) Vijeća sigurnosti Ujedinjenih naroda u području pomorstva

I.

Zabranjuje se uplovljavanje u obalno more i u luke Republike Hrvatske:

- brodova državne pripadnosti tzv. Savezne Republike Jugoslavije (Srbije
i Crne Gore), tj. brodova koji viju zastavu tzv. Savezne Republike Jugoslavije
(Srbije i Crne Gore) bez obzira na državljanstvo ili domicil vlasnika;

- brodova u vlasništvu brodara tzv. Savezne Republike Jugoslavije (Srbije
i Crne Gore) koji su promijenili zastavu nakon njene agresije na Hrvatsku,
bez obzira na zastavu koju trenutno viju;

- brodova koji primaju smjernice ili su pod nadzorom fizičkih i pravnih
oscba državljana tzv. Savezne Republike Jugoslavije (Srbije i Crne Gore),
ili su u isključivoj uporabi tzv. Savezne Republike Jugoslavije (Srbije
i Crne Gore).

II.

Zabranjuje se uporaba ili iskorištavanje brodova državne pripadnosti
tzv. Savezne Republike Jugoslavije (Srbije i Crne Gore), odnosno brodova
u vlasništvu brodara iz tzv. Savezne Republike Jugoslavije (Srbije i Crne
Gore) bez obzira na zastavu.

III.

Zabranjuju se lukama, lučkim kapetanijama, poduzećima i institucijama
pomorske privrede sve djelatnosti i poslovne transakcije koje su na bilo
koji način vezane uz izvoz iuvoz robe ili proizvoda iz tzv. Savezne Republike
Jugoslavije (Srbije i Crne Gore). Zabrani su podložne robe i proizvodi
koji pripadaju:

- državljanima tzv. Savezne Republike Jugoslavije (Srbije i Crne Gore);

- fizičkim osobama bez obzira na državljanstvo, stalno nastanjenima
na teritoriju tzv, Savezne Republike Jugoslavije (Srbije i Crne Gore) ili
na području pod njihovom vlašću;

- državljanima tzv. Savezne Republike Jugoslavije (Srbije i Crne Gore)
koji nemaju prebivalište ni boravište na teritoriju tzv. Savezne Republike
Jugoslavije (Srbije i Crne Gore), ali su u njenoj službi, ili rade u njeno
ime ili u ime njenog državljanina:

- pravnoj osobi (poduzeću, banci i sl.) osnovanoj prema propisima koji
važe u tzv. Saveznoj Republici Jugoslaviji (Srbiji i Crnoj Gori) ili onoj
koja ima sjedište na teritoriju tzv. Savezne Republike Jugoslavije (Srbije
i Crne Gore);

- pravnoj osobi bez obzira na mjesto u kojemu je njeno sjedište, ako
osoba koja zaista kontrolira pravnu osobu stanuje na području tzv. Savezne
Republike Jugoslavije (Srbije i Crne Gore).

IV.

Zabranjuje se uplovljavanje brodova hrvatske državne pripadnosti ili
u vlasništvu hrvatskih brodara (bez obzira na zastavu) u luke tzv. Savezne
Republike Jugoslavije (Crne Gore i Srbije).

V.

Zabrana se ne odnosi na robu ili proizvode namijenjene u medicinske
ili humanitarne svrhe. Ova odredba stupa na snagu danom objave u "Narodnim
novinama".

Klasa: 011-01/92-01/18

Urbroj: 530-01-92-1

Zagreb, 2. lipnja 1992.

Ministar pomorstva

**dr. Davorin Rudolf, v. r.**

Naredba, NN 32/1992-790